പന്നിയാര്കുട്ടിയില് പാലം നിര്മാണം പൂര്ത്തീകരിക്കണമെന്ന് ആവശ്യം കുഞ്ചിത്തണ്ണി: കൊന്നത്തടിവെള്ളത്തൂവല് പഞ്ചായത്തുകളെ തമ്മില് ബന്ധിപ്പിക്കുന്ന പാലത്തിന്റെ പണി ഉടന് പൂര്ത്തിയാക്കണമെന്ന ആവശ്യം ശക്തമാകു ന്നു. പന്നിയാര്കുട്ടിയില് മുതിരപ്പുഴയാറിനു കുറുകെയാണ് പാലം നിര്മിക്കേണ്ടത്. പന്നിയാര് പുഴയും മുതിരപ്പുഴയാറും സംഗമിക്കുന്ന സ്ഥലമാണ് പന്നിയാര്കുട്ടി. ഇവിടെ വര്ഷങ്ങള്ക്കുമുമ്ബ് കൊന്നത്തടി പഞ്ചായത്തിനെയും വെള്ളത്തൂവല് പഞ്ചായത്തിനെയും ബന്ധിപ്പിച്ച് ജനകീയസൂത്രണ പദ്ധതിയില്പ്പെടുത്തി ലക്ഷങ്ങള്മുടക്കി വെള്ളത്തൂവല് പഞ്ചായത്ത് നടപ്പാലം നിര്മിച്ചിരുന്നു. എന്നാല് 2018ലെ പ്രളയത്തില് പാലം ഒലിച്ചുപോയി. അതിനുശേഷം രണ്ടുപ്രാവശ്യം നാട്ടുകാര് കമുകും, മുളയുമുപയോഗിച്ച് താല്ക്കാലികപാലം നിര്മിച്ചു. ഇതുരണ്ടും മലവെള്ളത്തില് ഒലിച്ചുപോയി. ഇതോടെ പോത്തുപാറ, കുരിശുപള്ളിക്കവല, എല്ലക്കല് തുടങ്ങിയ പ്രദേശങ്ങളിലുള്ളവര് തേക്കിന്കാനം, ശ്രീനാരായണപുരം വഴി 12 കിലോ മീറ്റര് യാത്ര ചെയ്തുവേണം പന്നിയാര്കുട്ടിയിലെത്താന്. ഇതിനിടെ ഒരു വര്ഷംമുമ്ബ് മുതിരപ്പുഴയാറിനുകുറുകെ പുതിയ പാലം നിര്മിക്കുന്നതിന് മുപ്പത്തിയഞ്ച് ലക്ഷം രൂപ സര്ക്കാര് അനുവദിച്ചു. ഈ തുക ഉപയോഗിച്ച് പാലത്തിന് ആവശ്യമായ തൂണുകളുടെ നിര്മാണം മാത്രം നടത്തിയതിനുശേഷം ആറുമാസം കഴിഞ്ഞിട്ടും തുടര് നിര്മാണങ്ങള് നടത്തിയിട്ടില്ല. ഗതാഗത സൗകര്യമില്ലാത്ത കുശിരുപള്ളിക്കവല, പോത്തുപാറ, അല്ഫോന്സ് നഗര് തുടങ്ങിയ പ്രദേശത്തുള്ളവര് വെള്ളത്തൂവല്, അടിമാലി, ഇടുക്കി പ്രദേശത്തെത്തിയിരുന്നത് ഇവിടെയുള്ള പാലത്തിലൂടെയായിരുന്നു. പാലം തകരുകയും പുതിയപാലത്തിന്റെ പണിനിലക്കുകയും ചെയ്തതോടെ പ്രദേശവാസികളുടെ യാത്ര ദുരിതപൂര്ണമായി. അടിയന്തരമായി പാലത്തിന്റെ നിര്മാണ ജോലികള് ആരംഭിച്ചില്ലെങ്കില് ശക്തമായ പ്രക്ഷേഭം ആരംഭിക്കുമെന്ന് നാട്ടുകാര് പറഞ്ഞു.